Byggesektoren får nu sin egen form for merituddannelse for at styrke kompetencen i byggeriet.

Det bliver en 2-årig akademisk overbygning på en række mellemuddannelser med håndværksmæssig eller teoretisk baggrund som bygningskonstruktør, diplomingeniør eller en bachelor grad. Den nye Kandidatuddannelse, der bliver tilbudt på Aalborg Universitetscenter, får tre specialer inden for Byggeri og Anlæg, hvor der ikke kræves en universitetsgrad. - Den nye kandidatuddannelse i Aalborg er et særdeles spændende initiativ, der godt kan betegnes som en form for merituddannelse inden for byggeriet. Det vigtigste ved den nye uddannelse set med byggebranchens øjne er, at den baner vejen for et tiltrængt kompetenceløft i byggesektoren, siger direktør i Dansk Byggeri, Michael H. Nielsen til Jyllandsposten.